**Lekgetho le bao e seng baahi.**

Afrika Borwa e na le mokgwatshebetso wa lekgetho o thehilweng hodima boahi, sena se bolela hore baahi, ho itshetlehilwe hodima dipehelo tse itseng, ba lefiswa lekgetho hodima lekeno la bona la lefatshe ka bophara ho sa natswe hore lekeno la bona le fumanwe hokae. Ka ho fapana, bao e seng baahi ba lefiswa lekgetho hodima lekeno la bona ho tswa mohloding wa Afrika Borwa. Ka ha mekgwatshebetso ya lekgetho e fapana ho ya ka naha, ho na le kgonahalo ya hore bokaalo bo itseng bo ka lefiswa lekgetho habedi. Ho na le kgonahalo ya tefiso e habedi ya lekgetho, le ha ho le jwalo, sena hangata se bebofatswa ke kimollo ya lekgetho e ka hara Ditumellano tse fapaneng tsa Tefiso e Habedi ya Lekgetho (DTAs). DTA tsena ke ditumellano tsa matjhaba tseo e leng kontraka pakeng tsa dinaha ho tobana le kgonahalo ya hlodisana ka ditokelo tsa ho kgethisa lekeno la molefalekgetho a le mong. Tlasa dipehelo tsa DTA, moputso wa eo e seng moahi o fumanweng Afrika Borwa o ka se angwe ke lekgetho la tlwaelo la Afrika Borwa ha feela ditlhoko tse itseng di kgotsofaditswe.

**Ke mang ya nkuwang e se moahi?**

A re qale ka ho hlalosa hore re bolela eng ka "moahi". Ka ho utlwisisa sena, o tla tseba hore na o ikamahanya le motjha kapa tjhe mme seo se tla hlalosa hore na o ka nkuwa o le moahi kapa tjhe. Tlasa molao wa Afrika Borwa ho na le mefuta e fapaneng ya baahi, mohlala moahi o hlaloswa ke Molao wa Lekgetho la Lekeno, wa 1962 ho latela se bitswang "teko ya boteng ka seqo" mme moahi ho ya ka tlwaelo o hlaloswa ho latela dintlha tsa molao wa bohle wa Afrika Borwa. Motho ka mong eo e leng moahi ya tlwaelehileng (ho ya ka kgopolo ya molao wa bohle) Afrika Borwa ka nako ya selemo sa hlahlobo kapa, ebang ho se jwalo, ya kgotsofatsang ditlhoko tsohle tse tharo tsa teko ya boteng ka seqo, o tla nkuwa e le moahi bakeng sa merero ya lekgetho. Motho ka bomong ba hae o tla nkuwa e le moahi ya tlwaelehileng wa Afrika Borwa, ebang Afrika Borwa e le naha eo motho eo ka tlhaho a tlang ho dula e kgutlela ho yona ka mora ho lelera. Sena se ka hlaloswa e le bodulo ba motho eo ba tlwaelo, kapa lehae la hae la nnete. Ebang motho ka tlwaelo e se moahi wa Afrika Borwa, a ka nna a kgotsofatsa teko ya ditlhoko tsa boteng ka nama mme o tla nkuwa e le moahi bakeng sa merero ya lekgetho. Ho kgotsofatsa ditlhoko tsa teko ya boteng ba nama, motho o tlameha hore a be a le teng ka seqo Afrika Borwa nakong e sa feteng -

* Paloyohle ya matsatsi a 91 a ka nako ya selemo sa jwale sa hlahlobo;
* Paloyohle ya matsatsi a 91 a ka nako ya dilemo tse hlano tsa hlahlobo tsa pele ho selemo sa jwale sa hlahlobo; le
* Paloyohle ya matsatsi a 915 ka nako ya dilemo tseo tse hlano tsa pele ho dilemo tsa hlahlobo.

Motho ya hlolehang ho kgotsofatsa efe kapa efe ya ditlhoko tsena tse tharo a ka se kgotsofatse teko ya boteng ka nama. Hodima moo, motho ofe kapa ofe ya kgotsofatsang teko ya boteng ka nama, empa a le ka ntle ho Afrika Borwa bakeng sa nako e tswellang ya bonnyane matsatsi a tletseng a 330, ha a no nkuwa e le moahi ho tloha ka letsatsi leo yena a ileng a kgaotsa ho ba teng ka nama. Ebang motho ka tlwaelo e se moahi wa Afrika Borwa, ebile a sa kgotsofatse teko ya ditlhoko tsa boteng ka nama, motho ya jwalo o tla nkuwa e se moahi bakeng sa merero ya lekgetho. Sena se bolela hore motho ka bomong ba hae o tla angwa ke lekgetho feela hodima lekeno le nang le mohlodi Afrika Borwa, mohlala, tswala e fumanweng ho tswa bankeng ya Afrika Borwa; lekeno la rente le fumanweng ho tswa ntlong e Afrika Borwa; mmoho le ditshebeletso tse bileng teng Afrika Borwa.

Motho a ka boela a ba eo e seng moahi ka ho kgaotsa ho ba moahi wa lekgetho Afrika Borwa. Ho fumana lesedi le leng mabapi le motjha o nepahetseng o lokelang ho o latela ha o kgaotsa ho ba moahi wa lekgetho, sheba leqephe la websaete le mabapi le ho Kgaotsa ho ba Moahi.

Mefuta ya lekeno

*Lekeno la khiro*

Lekeno la moputso o fumanweng Afrika Borwa ke eo e seng moahi le tla angwa ke lekgetho la tlwaelo la Afrika Borwa ntle feela le ha ho na le DTA e pakeng tsa Afrika Borwa le haeba naha eo ya boditjhaba eo a dulang ho yona e bolela ka mokgwa o mong.

Ntlha ya pele ya eo e seng moahi ya fanang ka ditshebeletso Afrika Borwa ke hore lekeno la mosebetsi le angwa ke lekgetho la tlaelo ka hara Afrika Borwa. Empa ebang ho na le DTA mme le dipehelo tsena tsohle tse tharo di kgotsofaditswe, lekeno le keke la angwa ke lekgetho la tlwaelo la Afrika Borwa:

* Ha e le hore motho eo o teng mona Afrika Borwa nakong e latellanang e sa feteng matsatsi a 183 nakong efe kapa efe ya dikgwedi tse 12 (seo ha se bolele hore e tlameha ho ba slemo sa hlahlobo).
* Ha e le hore moputso wa hae o leshwa ke, kapa boemong ba mongamosebetsi eo e seng moahi wa Afrika Borwa.
* Ha e le hore moputso wa hae ha o jarwe ke "setheo sa moshwelella", seo monagmosebetsi wa matjhabeng a nang le sona Afrika Borwa. "Setheo sa moshwelella" ke kgopolotaba e tshopodi, haholoholo ha ho hlaloswa ka sebaka se tsepameng sa mongamosebetsi sa kgwebo seo ho sona kgwebo kaofela ha yona kapa karolwana ya yona e etsetswang ho sona.

***Penshene le dianyuithi***

Bokaalo bo fumanweng ke eo e seng moahi mme e le tjhelete e ngata, penshene kapa anyuithi ho tswa letloleng la penshene, polokelong ya penshene, letlole la peho ya meja fatshe, letlole la polokelo la peho ya meja fatshe mmoho le ditshebeletso tse mabapi le bokaalo bo fumanweng kapa bo hlommeng e le tse etsahetseng Afrika Borwa di angwa ke lekgetho la tlwaelo la Afrika Borwa. Ebang penshene e fumanweng kapa e hlommeng e le ka lebaka la ditshebeletso tse bileng ka hara le ka ntle ho Afrika Borwa, ke feela karolwana e itseng ya bokaalo bo mabapi le ditshebeletso tse bileng teng ka hara Afrika Borwa e tlang ho angwa ke lekgetho la Afrika Borwa.
Anyuithi e fumanweng ho tswa letloleng la anyuithi la peho ya meja fatshe moo kontraka e entsweng Afrika Borwa e na le mohlodi wa yona ka hara Afrika Borwa. Dianyuithi tse jwalo di angwa ke lekgetho la tlwaelo la Afrika Borwa, le ha ho le jwalo, dipehelo tsa tumellano ya tefiso e habedi ya lekgetho di ka nna tsa ama ho kgethiswa ha anyuithi Afrika Borwa.

***Tswala***Tswala e fumanweng ke kapa e hlometseng eo e seng moahi ho tswa mohloding o ka hara Afrika Borwa ha e angwe ke lekgetho la tlwaelo la Afrika Borwa ntle feela le haeba eo e seng moahi -

* o ne a le teng ka seqo Afrika Borwa naong e sa feteng matsatsi a bokaofela ba183 ka nako ya dikgwedi tse 12 pele ho letsatsi leo ka lona tswala e fumanweng ke kapa e hlometseng motho eo; kapa
* sekoloto sa tswala se amana le setheo sa moshwelella sa motho eo Afrika Borwa.

Tswala e fumanweng ke eo e seng moahi e sa angweng ke lekgetho la tlwaelo le ha ho le jwalo e tla angwa ke lekgetho le tshwarang la 15% ha feela e le hore eo e seng moahi -

* o ne a le teng ka seqo Afrika Borwa nakong e sa feteng matsatsi a bokaofela ba183 ka nako ya dikgwedi tse 12 pele ho letsatsi leo ka lona tswala e lefilweng ka lona; kapa
* sekoloto sa tswala se amana le setheo sa moshwelella sa motho eo Afrika Borwa le hore motho eo o ngodisitswe jwalo ka molefalekgethoAfrika Borwa.

Ebang eo e seng moahi a le teng mona Afrika Borwa nakong e sa feteng bokaofela ba matsatsi a 183, tswala e fumanweng ke kapa e hlometseng eo e seng moahi ya jwalo ho tswa mohloding o ka hara Afrika Borwa e angwa ke lekgetho la tlwaelo la Afrika Borwa. Tabeng e buuweng la ho qetela, ho na le ho se amehe ho teng:

* ebang taba e le ya motho ya dilemo tse 65, bokaalo ke R34 500; kapa
* tabeng efe kapa efe e nngwe, bokaalo ke R23 800.

 ***Di-dividente***Lekgetho la Di-dividente le leshwa ho latela sekgahla sa 20% ho tloha ka la 22 Hlakola 2017 hodima di-dividente tse lefilweng ke dikhampani tse e le baahi (ntle feela le dikhampani tse nang le dintlokgolo). Lekgetho la Didividente le boela le leshwa hodima dividente ya matjhabeng ha feela e le hore dividente ena ya matjhabeng ha se karolo ya kabo ya thepa ya mofuta mme e leshwa ke dikhampani tsa matjhabeng bakeng sa diabo tse laneneng la mebaraka. Le ha ho le jwalo, sekgahla sena se angwa ke phokotso ho latela dintlha tse fapaneng tsa DTA. Le ha lekgetho la didividente e le karolo ya Molao, ke lekgetho le ka thoko ho lekgetho la tlwaelo. Ha re bua ka kakaretso,dividente e angwa ke lekgetho la didividente kapa lekgetho la tlwaelo, e seng ka bobedi. Didividente tse tswang mohloding wa Afrika Borwa tse fumanweng kapa tse hlometseng bang ba diabo ha di angwe ke lekgetho la tlwaleo; le ha ho le jwalo ho na le e mekgelo e itseng molaong ona. Dividente ha e angwe ke lekgetho la didividente ebang monga yona ya kgolang molemo ha se moahi mme dividente e leshwa ke khampani ya matjhabeng ho ho tluwa ho seabo se lenaneng la mebaraka. Eo e seng moahi ebile e le monga dividente ya kgolang molemo o tlameha ho fana ka diforomo tse amehang tsa tsebahatso tse fumanehang websaeteng ya SARS khampaning kapa ho moemedi wa semolao hore lekgetho la didividente le se tshwarwe/hulwe dividenteng. Ho fumana lesedi le fetang lena mabapi le lekgetho la di-dividente, sheba Tataiso e Fellsetseng ya Lekgetho la Di-dividente.

***Diroyalthi***Tabeng e mabapi le eo e seng moahi, ditefo tsa "tseba-jwang" tse fumanweng ke kapa tse hlometseng motho ya jwalo hore a di sebedise, kapa tokelo ya ho sebedisa thepa ya boinahanelo kapa ho fana ka tumello ya ho sebedisa thepa e jwalo Afrika Borwa, di angwa ke lekgetho la ho qetela la ho tshwaro la 15% (kapa sekgahla se tlang ho tsebahatswa ke DTA e amehang bakeng sa ho qojwa ha lekgetho). Eo e seng moahi a ka se angwe ke ho tshwarwa ha lekgetho hodima diroyalthi:

* motho eo o ne a le teng ka seqo Afrika Borwa nakong e sa feteng matsatsi a bokaofela ba183 ka nako ya dikgwedi tse 12 pele ho letsatsi leo ka lona royalthi e lefilweng ka lona;
* thepa eo royalthi e leshwang ka lebaka la yona e amana ka ho phethahala le setheo sa moshwelella sa Afrika Borwa.
* royalthi e leshwang ke khampani ya ntlokgolo mabapi le ho fana ka tumello ya tshebediso, tokelo ya ho sebedisa kapa tumello ya ho sebedisa thepa ya boinahanelo tlasa ditloso tse itseng.

Moo ebang diroyalthi tse fumanweng ke eo e seng moahi ha di angwe ke lekgetho le tshwarang, di tla angwa ke lekgetho le tlwaelehileng la Afrika Borwa.

***Lekeno la rente***

Mohlodi wa lekeno la rente ka kakaretso le nuwa e le la moo moaho o sebediswang letsatsi le letsatsi. Lekeno la rente le tswang Afrika Borwa, le fumanweng ke kapa le hlometseng eo e seng moahi le tla angwa ke lekgetho la tlwaelo laangwe ke lekgetho la Afrika Borwa. Ditshenyehelo tse kang ditshebeletso tsa masepala le makgetho, tswala ya bonto, inshorense, ditokiso di ka tsekwa e le dikgulo kgahlano le lekeno le jwalo la rente, ho itshetlehilwe hodima boemo bo itseng.

***Lekgetho hodima bathabisi le boradipapadi*** ***ba matjhabeng***

Moahi ofe kapa ofe ya lokelang ho lefa bokaalo bofe kapa bofe ho mothabisi kapa radipapadi bakeng sa seo a se etsang Afrika Borwa, o tlameha ho hula kapa ho tshwara bokaalo ba tefo ya lekgetho tefong eo, ena e tsejwa e le "lekgetho hodima bathabisi le boradipapadi", ka sekgahla sa 15% hodima ditefo tsohle tse jwalo tse entsweng ho mothabisi kapa radipapadi wa matjhabeng ya jwalo. Moahi ya hutseng kapa ya tshwereng lekgetho o tlameha ho le lefa SARS boemong ba mothabisi kapa radipapadi wa moditjhaba pele ho mafelo a kgwedi e latelang kgwedi eo ka yona lekgetho lena le ileng la hulwa kapa la tshwarwa ka yona. Ho hloleha ho hula kapa ho tshwarwa lekgetho le ho le lefa ho SARS ho tla bolela hore moahi o jara boikarabelo ba ho kolota lekgetho.

Ebang ho sa kgonahale hore ho jara boikarabelo ba ho tshwarwa ha lekgetho (mohlala, motho ya lokelang ho etsa tefo ke mothabisi kapa radipapadi wa matjhabeng eo e seng moahi), mothabisi kapa radipapadi wa matjhabeng o tla jara boikarabelo ba ho lefa lekgetho la 15% le lokelang ho feisetswa ho SARS nakong ya matsatsi a 30 ka mora hore bokaalo boo bo fumanwe kapa bo hlomele mothabisi kapa radipapadi wa matjhabeng.

Lekgetho le tshwarang la 15% hodima bathabisi kapa boradipapadi ba matjhabeng ke lekgetho la ho qetela hodima ditefo tse jwalo tse fumanweng ke kapa tse hlometseng mothabisi kapa radipapadi wa matjhabeng. Ka hoo, ho hlakile he hore ebang ho na le lekeno lefe kapa lefe le leng le fumanweng kapa le hlometseng mothabisi kapa radipapadi wa matjhabeng ho tswa mohloding o ka har Afrika Borwa, ke lekeno le jwalo le tlang ho angwa ke lekgetho la lekeno la Afrika Borwa. Bokaalo bo fumanweng ke kapa bo hlometseng bathabisi kapa boradipapadi ba matjhabeng, bo angwang ke lekgetho la tshwaro la 15% ha le a lokela ho akaretswa ha ho sebetswa palo ya sekoloto sa bona sa lekgetho.

Motho ofe kapa ofe ya kgathileng tema e kgolo ya ho theha, ho hlophisa kapa ho bebofatsa ketsahalo e itseng Afrika Borwa le ya tlang ho putswa ka kotloloho kapa ka ho se otlolohe bakeng sa tshebetso ya setheo seo, tlhophiso kapa pebofatso, o tlameha ho tsebisa SARS ka phethahatso ya seo matsatsing a 14 ka mora hore a phethele tumellano mme a nehe SARS dintlha tsa phethahatso eo ho latela ka moo SARS e hlokang ka teng.

Lekgetho le tshwarang la 15% hodima mothabisi kapa radipapadi wa matjhabeng ha le ame mothabisi kapa radipapadi wa matjhabeng ya hirilweng ke mongamosebetsi wa Afrika Borwa, mme e le hore o mona Afrika Borwa nako ya bokaofela ba matsatsi a fetang a 183 nakong ya dikgwedi tse 12 e qalang kapa e felang ka selemo sa hlahlobo seo ketsahalo ena e itseng e etsahetseng ka sona. Boemong bona, mothabisi kapa radipapadi wa matjhabeng o lokela ho lefa lekgetho la lekeno ho tshwana feela le moahi, ke hore, ho latela sekgahla se behilweng sa lekgetho la lekeno, le se ka hlokang hore ho fanwe ka kgutliso ya lekgetho la lekeno. Boemong bo tjena ha ho hlokehe hore ho hulwe lekgetho la tshwaro. Ditefo tse jwalo, tse entsweng ke mongamosebetsi wa Afrika Borwa ho mothabisi kapa radipapadi wa matjhabeng (moebetsi), di nkuwa e le moputso, mme ona o angwa ke lekgetho la lekeno la Afrika Borwa ka tsela ya lekgetho la basebetsi le hulwang ke mongamosebetsi wa Afrika Borwa.

***Lekgetho la Kuno e entsweng ka mora thekiso ya dithoto (CGT)***

Bao e seng baahi ba angwa feela ke CGT mekgahleong e latelang ya thepa:

* Thepa e sa tsamayeng kapa kgahleho efe kapa efe kapa tokelo ya mofuta ofe kapa ofe ya motho eo e seng moahi e mabapi le thepa e sa tsamayeng e leng Afrika Borwa. Mehlala e akga ka hare folete, ntlo, polasi, kapa mobu o se nang letho.
* Diabo tsa mebaraka khampaning moo 80% kapa ho feta ya boleng ba mmaraka wa diabo tseo, e amahanngwang ka kotloloho kapa ka tsela e sa otlolohang le thepa e sa tsamayeng e Afrika Borwa.
* Kgahleho e itseng thrasteng ebang 80% kapa ho feta ya boleng ba mmaraka wa kgahleho eo, e amahanngwang ka kotloloho kapa ka tsela e sa otlolohang le thepa e sa tsamayeng e Afrika Borwa.
* Thepa tsa setheo sefe kapa sefe sa ho ya ho ile seo e seng moahi Afrika Borwa.

***Kgafa ya Mafa***Kgafa ya lefa e kgafiswa ka nako ya bokaalo bo lokelang ho kgafiswa lefa la lefatshe ka bophara la motho e mong le e mong ya hlokahalang ka la kapa ka mora la 1 Mmesa 1995. Le ha ho le jwalo, lefa le na le moedi haholo moo eo e seng moahi (motho ka tlhaho eo ka tlwaelo e seng moahi wa Afrika Borwa) ka lebaka la ho se akaretswe ha thepa ya matjhabeng ya batho bao ka tlwaelo e seng baahi ba Afrika Borwa. Maemo a bohai a lefa la ya hlokahetseng a latela maemo a boahi a motho ya hlokahetseng ka nako ya ho hlokahala ha hae. Thepa e sa akaretswang lefeng la ya hlokahetseng eo ka tlwaleo e neng e se moahi wa Afrika Borwa ka nako ena ya ho hlokahala ha hae e akareditse e eme tjena -

* Tokelo efe kapa efe thepeng e sa tsamayeng e leng ka ntle ho Afrika Borwa;
* Tokelo efe kapa efe thepeng e sa tsamayeng e leng hore yona ka boyona e ka ntle ho Afrika Borwa;
* Sekoloto sefe kapa sefe se sa kgoneng ho ka fumanwa hape kapa tokelo ya ho nka mohato empa e sa kgonehe Lekgotleng la Afrika Borwa;
* Kgopolo efe kapa efe e ntle, laesense, moralo, letshwao la kgwebo, ditokelo tsa kopitso kapa tokelo e nngwe e tshwanang le tsena empa e sa ngodiswa kapa e sa sebetse Afrika Borwa kapa e amahanngwang le kgebisano efe kapa efe, kgwebo kapa profeshene Afrika Borwa;
* Setoko sefe kapa sefe kapa diabo tse tshwerweng ke ya hlokahetseng lekgotleng la taolo ya bodulo leo e seng khampani;
* Setoko sefe kapa sefe kapa diabo tse tshwerweng ke ya hlokahetseng khampaning, ha feela e le hore phetoho efe kapa efe ya thuo e jwalo ya setoko kapa diabo di tlang ho ngodiswa e le tse sa hlokeheng ho ka ngodiswa Afrika Borwa;
* Ditokelo deife kapa dife tsa lekeno le hlahisitsweng ke kapa merokotso e tswang thepeng e boletsweng dintlheng tse nne tsa ho qetela ka hodimo.

Ho fumana lesedi le fetang lena mabapi le ka moo lekgetho le sebetsang ka teng ho bao e seng baahi ba Afrika Borwa, sheba ditataiso tse ka tlase.